บลจ.ทิสโก้ปลื้มปิดกองสเปเชี่ยลโบนัสก่อนกำหนด
บลจ.ทิสโก้ ปลื้มกอง"ทิสโก้ สเปเชียล โบนัส ฟันด์"ปิดกองได้ก่อนครบอายุโครงการ โชว์ผลตอบแทนตามเป้าหมาย ในระยะเวลาเพียง 1 ปี เหตุทิศทางเศรษฐกิจไทยเริ่มฟื้นตัว-ตลาดหุ้นอยู่ในช่วงขาขึ้น
5 ต.ค. 2553

บลจ.ทิสโก้ ปลื้มกอง"ทิสโก้ สเปเชียล โบนัส ฟันด์"ปิดกองได้ก่อนครบอายุโครงการ โชว์ผลตอบแทนตามเป้าหมาย ในระยะเวลาเพียง 1 ปี เหตุทิศทางเศรษฐกิจไทยเริ่มฟื้นตัว-ตลาดหุ้นอยู่ในช่วงขาขึ้น
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า หลังจากที่ บลจ.ทิสโก้ได้ทำการเสนอขาย “กองทุนเปิด ทิสโก้ สเปเชี่ยล โบนัส ฟันด์” ซึ่งมีนโยบายมุ่งรับผลตอบแทนจากการลงทุนในหุ้นและตราสารหนี้ มีระยะเวลาลงทุนประมาณ 2 ปี สามารถให้ผลตอบแทนได้ตามเป้าหมายที่ตั้งไว้ของเงินลงทุนเริ่มแรก โดยมีมูลค่าหน่วยลงทุน (NAV) 10 บาท สามารถปิดกองทุนได้ภายในระยะเวลาเพียง 1 ปี นับจากจัดตั้งกองทุนเมื่อเดือน ก.ย. 2552เนื่องจากในช่วงที่ผ่านมาแนวโน้มดัชนีตลาดหุ้นไทยอยู่ในช่วงขาขึ้น ประกอบกับไม่มีปัจจัยลบเข้ามาส่งผลกระทบต่อการปรับตัวของตลาดหุ้น ซึ่งเชื่อว่าภายในสิ้นปีดัชนีตลาดหุ้นไทยจะยังคงเป็นบวกอย่างต่อเนื่อง ส่งผลให้นักลงทุนได้อานิสงส์รับผลตอบแทนจากกองทุนเปิด ทิสโก้ สเปเชี่ยล โบนัส ได้ก่อนกำหนด
ล่าสุด มูลค่าหน่วยลงทุนของ “กองทุนเปิด ทิสโก้ สเปเชี่ยล โบนัส ฟันด์” ณ วันที่ 22 ก.ย.2553 มีมูลค่าเท่ากับ 10.6581 บาทต่อหน่วย จึงเข้าเงื่อนไขการเลิกโครงการเพราะเหตุหน่วยลงทุนมีมูลค่ามากกว่าหรือเท่ากับ 10.6500 บาท ณ วันทำการใดภายในระยะเวลา 1 ปี โดยกองทุนจะรับซื้อคืนหน่วยลงทุนโดยอัตโนมัติทั้งหมดในวันทำการที่ 10 นับตั้งแต่วันถัดจากวันที่เกิดเหตุการณ์ดังกล่าว คือ วันที่ 6 ต.ค.2553 นี้
“การปิดกองทิสโก้ สเปเชี่ยล โบนัส ได้ก่อนกำหนด นับเป็นอีกหนึ่งความสำเร็จของการบริหารจัดการกองทุนของ บลจ.ทิสโก้ ที่มุ่งเน้นคิดค้นผลิตภัณฑ์ที่สามารถตอบโจทย์ความต้องการของลูกค้าได้อย่างครบถ้วน และให้ผลตอบแทนในระดับที่น่าพึงพอใจ ซึ่งระยะเวลาในการบริหารกองทุนดังกล่าวนี้ใช้เวลาเพียง 1 ปี เท่านั้น และสามารถให้ผลตอบแทนได้ตามเป้าหมาย และถือเป็นอัตราที่สูงกว่าดอกเบี้ยเงินฝากในประเทศค่อนข้างมาก”นายธีรนาถ กล่าว
อย่างไรก็ตาม ภายในสิ้นปีนี้ บลจ.ทิสโก้ ยังมีแผนที่จะนำเสนอกองทุนใหม่ๆ ในรูปแบบที่หลากหลาย ออกมาเป็นทางเลือกเพื่อเพิ่มช่องทางการลงทุนให้กับนักลงทุนอย่างต่อเนื่อง